Hvor meget coronavirus er der egentligt i vandet? Det måler spildevandsanlægget i Hjørring, når de tager prøver af vandet i området. Prøverne kan faktisk bruges til at give et indtryk af, hvor stor smitte der er i området. Alligevel har Statens Serum Institut tidligere afvist at bruge metoden, da de mente, at testindsatsen i Danmark var tilstrækkelig. Og det svar har Sundhedsminister, Magnus Heunicke (S) tidligere lagt sig op ad. Nu har piben imidlertid fået en anden lyd. I dag på et samråd, som Anni Matthiesen (V) og Martin Geertsen (V) havde indkaldt til for at få svar på, hvorfor Danmark ikke har taget spildevandstest for coronavirus i brug, fortalte Sundhedsminister Magnus Heunicke i hvert fald, at han forventer, at testning af spildevand er en metode, der er på vej. - Min forventning er, at vi inden for en overskuelig fremtid kan anvende test på spildevand i Danmark. Det skal selvfølgelig gøres klogt. Vi kan eksempelvis overvåge specifikke områder, hvor der ikke er stor tilslutning til test, sagde Magnus Heunicke på mødet. Ministeren har nu bedt Statens Serum Institut (SSI) om at udforme et oplæg til, hvordan og hvornår spildevandstest kan bruges som et redskab i den nuværende teststrategi. Oplægget forventer han at modtage i løbet af denne uge. - Det er et godt supplement Hjørring Vandselskab har længe set et potentiale i metoden om at analysere spildevandsprøver. - Man kan simpelthen se i spildevandet, om der sker en stigning eller et fald i antallet af smittede, og det, synes vi jo, kunne være helt oplagt at bruge som supplement til de her persontests, som man laver så mange af, sagde Didde Lindholm Jürgensen, der er processpecialist hos Hjørring Vandselskab til TV2 Nord den 18. januar. Spildevandsprøverne fra Hjørring bliver analyseret hos virksomheden Eurofins i Vejen, og ifølge virksomheden flugter deres resultater med de opgørelser Statens Serum Institut laver over, hvor i landet der er smitte. Derfor kan det være et godt redskab til at udpege områder, hvor man kan sætte særligt ind i forhold til smitteopsporing, vurderer Alissa Udi Jørgensen, der er projektleder hos Eurofins. - I stedet for at teste lige meget i hele landet, så kan man målrette og analysere de mennesker, der bor i de pågældende byer, siger hun. Ifølge Eurofins er der 283 renseanlæg i Danmark. Vandet i disse test kan overvåge 92 % af befolkningen. Prøverne kan dog ikke konkludere, hvilken person der er smittet. I forvejen bruges metoden blandt andet i Storbritannien og Sverige.

Referat:
Sundhedsminister Magnus Heunicke oplyste i dag på et samråd, at han forventer, at en ny form for coronatest snart kan blive taget i brug.